Η γενετική συνιστώσα της γυναικείας σεξουαλικότητας
Authors: Αρμένη Αναστασία 
Published: September 2021

Η γυναικεία σεξουαλικότητα είναι μια σύνθετη συμπεριφορά, με ψυχολογικές και βιολογικές συνιστώσες, καθώς επίδραση ασκούν ορμονικοί παράγοντες, νευροδιαβιβαστές, η προσωπικότητα και η ψυχοπαθολογία. Οι παράμετροι της σεξουαλικότητας χαρακτηρίζονται από γενετική ποικιλομορφία λόγω της παρουσίας πολυάριθμων μεμονωμένων γενετικών πολυμορφισμών. Στην μελέτη συμμετείχαν 133 γυναίκες ηλικίας 20-25 ετών, φοιτήτριες Τριτοβάθμιας εκπαίδευσης, σεξουαλικά ενεργές, ωοθυλακιορρηκτικές, χωρίς ορμονικές διαταραχές, χρόνια παθολογικά ή ψυχιατρικά νοσήματα. Παρατηρήθηκε συσχέτιση μεταξύ μεμονωμένων πολυμορφισμών και σεξουαλικής δραστηριότητας: Ο γονότυπος CC του rs2234693 (T→C) (ERα) σχετίζεται με χαμηλότερα επίπεδα διέγερσης, εφύγρανσης του κόλπου, ικανοποίησης και συνολικού δείκτη σεξουαλικής δραστηριότητας. Το αλληλόμορφο Α του rs53576 (G→A) (OXTR) σχετίστηκε με αυξημένα επίπεδα διέγερσης. Το αλληλόμορφο C του rs6296 (G→C) σχετίζεται με μικρότερη ηλικία πρώτης σεξουαλικής επαφής. Επιπλέον, παρατηρήθηκε συσχέτιση μεταξύ συνδυασμών πολυμορφισμών και σεξουαλικής δραστηριότητας: Η συνύπαρξη του T (wild-type) του rs2234693 (ERα) και του Α (πολυμορφισμός) του rs53576 (OXTR) σχετίζεται με αυξημένα επίπεδα διέγερσης, οργασμού και συνολικού δείκτη σεξουαλικής δραστηριότητας, συγκριτικά με την ταυτόχρονη απουσία του Τ και του Α αλληλομόρφου. Η απουσία του αλληλομόρφου των 7 επαναλήψεων της αλληλουχίας των 48bp (DRD4) ταυτόχρονα με την παρουσία του T (wild-type) του rs2234693 (ERα) (no7R+T) σχετίζεται με αυξημένα επίπεδα διέγερσης και οργασμού συγκριτικά με την παρουσία του αλληλομόρφου των 7 επαναλήψεων ταυτόχρονα με την απουσία του Τ (7R+noT). Η συνύπαρξη του γονότυπου GG (wild-type) του rs6265 (G→A) (BDNF) και του T (wild-type) του rs2234693 (ERα) (GG+T) σχετίζεται με αυξημένα επίπεδα διέγερσης και εφύγρανσης του κόλπου, συγκριτικά με την παρουσία του Α ταυτόχρονα με την απουσία του Τ αλληλομόρφου (Α+noT). Η προβλητική ταύτιση και η απώθηση σχετίζονται με αρνητικό τρόπο με τις μεταβλητές σεξουαλικής δραστηριότητας. Η ικανοποίηση και ο συνολικός δείκτης σχετίζονται με υψηλότερα επίπεδα δυσπροσαρμοστικού προφίλ, προφίλ διαστρέβλωσης της εικόνας και αυτοθυσιαστικού προφίλ. Μεταξύ των φορέων του 7R (DRD4), υψηλά επίπεδα αυτοθυσιαστικού προφίλ σχετίζονται με χαμηλά επίπεδα εφύγρανσης κόλπου. Μεταξύ των φορέων του Α του rs6265 (BDNF), υψηλά επίπεδα δυσπροσαρμοστικού προφίλ σχετίζονται με χαμηλά επίπεδα διέγερσης και υψηλά επίπεδα πόνου. Υψηλότερα επίπεδα πόνου σχετίζονται με το άγχος. Μεταξύ των φορέων του GG του rs53576 (OXTR), υψηλά επίπεδα συνολικού δείκτη συναισθηματικής θλίψης σχετίζονται με χαμηλά επίπεδα επιθυμίας και ικανοποίησης. Μεταξύ των φορέων 7R (DRD4), υψηλά επίπεδα συνολικού δείκτη συναισθηματικής θλίψης σχετίζονται με χαμηλά επίπεδα ικανοποίησης. Οι προβλεπτικοί παράγοντες ανάπτυξης σεξουαλικής δυσλειτουργίας είναι οι εξής: Για την επιθυμία, σημαντική επίδραση έχει η ηλικία πρώτης σεξουαλικής επαφής. Για την διέγερση, σημαντική επίδραση έχει η παρουσία της απώθησης και η ταυτόχρονη παρουσία του GG γονότυπου του rs53576 (OXTR) και του GG γονότυπου του rs6265 (BDNF). Για τον οργασμό, σημαντική επίδραση έχει η ταυτόχρονη παρουσία του GG γονότυπου του rs53576 (OXTR) και του αλληλόμορφου 7R (DRD4). Για την ικανοποίηση, σημαντική επίδραση έχει η παρουσία της ανάλωσης και ο συνδυασμός της προβλητικής ταύτισης και της εκδραμάτισης και o συνδυασμός υποχονδρίασης και καθηκοντο-προσανατολισμού. Για τον συνολικό δείκτη σεξουαλικής δραστηριότητας σημαντική επίδραση έχει η απώθηση, η μόνωση του συναισθήματος, η προβλητική ταύτιση, η ακύρωση και η προσκολλητικότητα. Η επίδραση των παραμέτρων προσωπικότητας και ψυχοπαθολογίας στις μεταβλητές σεξουαλικής δραστηριότητας διαφέρει ανάλογα με τον γονότυπο για ορισμένους πολυμορφικούς γενετικούς τόπους.